Αλίκη Χρυσοχού

Η Αλίκη Χρυσοχού (31 Μαϊού, 1983), γνωστή και ως Αλίκη, είναι σοπράνο Ελληνοβρεττανικής καταγωγής, γεννημένη στη Λεμεσό, Κύπρου. Η Αλίκη έγινε γνωστή με την εμφάνισή της στο Britain's Got Talent, το 2013, όπου προκρίθηκε στους ημιτελικούς.

Βιογραφικά στοιχεία και σπουδές 
Από νεαρή ηλικία, η Αλίκη τραγουδούσε και έπαιζε πιάνο. Μεγάλωσε σε μια οικογένεια, όπου η μουσική είχε κεντρικό ρόλο, έχοντας ακούσματα από διάφορα είδη μουσικής, όπως Αντρέα Μποτσέλι, η Σάρα Μπράιτμαν, η Μιρέλα Φρένι, ο Μάριος Φραγκούλης, η Σούμι Τζο, η Κάθλιν Μπατλ, η Μπάρμπρα Στράιζαντ, η Σελίν Ντιόν και φυσικά η μουσική των Μίκη Θεοδωράκη, Μάνου Χατζιδάκι . 

Μετά το λύκειο, η Αλίκη ξεκίνησε τις σπουδές της στη Μουσική στο Πανεπιστήμιο του Σέφιλντ. Μετά την αποφοίτησή της, σπούδασε στο Herbert Berghof Studio της Νέας Υόρκης . 

Μέχρι σήμερα, η Αλίκη έχει εμφανιστεί στις ΗΠΑ, τον Καναδά, το Μεξικό, τα Κανάρια Νησιά, την Ελλάδα, την Κύπρο, τη Γαλλία, την Τουρκία, τη Μάλτα και το Ηνωμένο Βασίλειο, σε προσωπικές συναυλίες και σε συνεργασίες με άλλους καλλιτέχνες, όπως τον Μάριο Φραγκούλη, τους Il Divo, Γιώργο Περρή και Μιχάλη Χατζηγιάννη. Συνεργάστηκε επίσης με μαέστρους, όπως ο Λούκας Καρυτίνος, ο Γιάννης Χατζηλοϊζού.  

Το 2019, συνεργάστηκε με την Hermes Airports, δημιουργώντας μια ταινία μικρού μήκους που προωθεί την Κύπρο ως τουριστικό προορισμό. 

Η Αλίκη είναι επίτιμη πρέσβειρα του Παγκόσμιου Συλλόγου Εγκεφαλίτιδας. Σε ηλικία δεκαοχτώ ετών, διαγνώστηκε με εγκεφαλίτιδα, μια φλεγμονή του εγκεφάλου που δεν της επέτρεπε να μιλήσει, να διαβάσει, να γράψει ή να περπατήσει. Η Αλίκη ανάρρωσε τελικά από την ασθένεια και κατάφερε να τραγουδήσει ξανά. 

Έχει δύο παιδιά, που γεννήθηκαν το 2016 και το 2018.

Britain's Got Talent [2013] 
Παρόλο που η Αλίκη ασχολείτω με τη μουσική από νεαρή ηλικία και είχε σπουδάσει εκτενώς τόσο στο Ηνωμένο Βασίλειο όσο και στις ΗΠΑ, γνώρισε παγκόσμια επιτυχία μετά την εμφάνισή της στην 7η σεζόν του Britain's Got Talent το 2013. Για την πρώτη της ακρόαση, έπαιξε το "Bring Me To Life " των Evanescence. 

Για την εμφάνισή της στους ημιτελικούς, η Αλίκη ερμήνευσε το "Come What May".

Awakenings Tour [2015] 
Μετά την εμφάνισή της στο Britain's Got Talent, η Αλίκη έκανε περιοδεία στο Ηνωμένο Βασίλειο, τις Ηνωμένες Πολιτείες, τον Καναδά, την Ελλάδα και την Κύπρο στα πλαίσια του "Awakenings Tour". Η περιοδεία είχε ως στόχο την ευαισθητοποίηση του κοινού, σχετικά με την νόσο της εγκεφαλίτιδας, μέσω του Συλλόγου Εγκεφαλίτιδας, του οποίου  η Αλίκη είναι επίτιμη πρέσβειρα.

Reflections [2016] 
Η Αλίκη κυκλοφόρησε το πρώτο της άλμπουμ, με τίτλο Reflections το 2016. Το άλμπουμ ηχογραφήθηκε με τη Φιλαρμονική Ορχήστρα της Πράγας, στα Smecky Studios. Το άλμπουμ περιλαμβάνει ένα μείγμα κλασικών τραγουδιών και μιούζικαλ, όπερα και ταινίες, καθώς και πιο σύγχρονες μελωδίες. Περιλαμβάνει έργα των Puccini, Gounod, Dvorak, Webber και πολλά άλλα. Το άλμπουμ περιλαμβάνει επίσης ένα ντουέτο με τον Ελληνοκύπριο τραγουδιστή, Μιχάλη Χατζηγιάννη.

My Kind Of Christmas [2020] 
Το 2020, η Αλίκη ηχογράφησε ένα Χριστουγεννιάτικο Άλμπουμ, με τίτλο "My Kind Of Christmas" με τη Φιλαρμονική Ορχήστρα της Πράγας. Το άλμπουμ συνδυάζει κλασική και σύγχρονη μουσική, σε διάφορα στυλ, ενώ περιέχει επίσης τραγούδια σε 3 διαφορετικές γλώσσες.

Το άλμπουμ περιλαμβάνει αγαπημένα χριστουγεννιάτικα τραγούδια, όπως Walking In The Air, The Christmas Song, Have Yourself A Merry Little Christmas, Silent Night, Santa Baby, Ave Maria, White Christmas και άλλα.

Τον Δεκέμβριο του 2020, συνεργάστηκε με τη Συμφωνική Ορχήστρα Κύπρου και τον μαέστρο Gerardo Estrada Martínez, για μια σειρά από Χριστουγεννιάτικες συναυλίες.

Πηγές 

Μουσικοί
Υψίφωνοι